Nõukogu otsus,

14. mai 2001,

Ühenduse rahalise toetuse kohta mõningate kulude katteks teatavaid siirdekalu käsitlevate majandamismeetmete rakendamisel

(2001/382/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Euroopa Ühendus on alates 14. novembrist 1997 olnud rahvusvahelise Atlandi tuunikala kaitse konventsiooni (edaspidi "ICCATi konventsiooni") lepinguosaline.

(2) ICCATi konventsioon sätestab Atlandi ookeanis ja sellega seotud meredes leiduva tuuni ja sellele lähedaste liikide kaitse ja majandamise piirkondadevahelise koostööraamistiku, asutades Rahvusvahelise Atlandi Tuunikaitse Komisjoni (edaspidi "ICCAT") ja võttes konventsiooni alal vastu soovitused kaitse- ja majandusmeetmete kohta, mis saavad lepinguosalistele siduvaks.

(3) Oma 11. erakorralisel koosolekul 16. — 23. novembril 1998 võttis ICCAT vastu soovituse kehtestada peibutuspüügivahendite kasutamise ajaline/piirkondlik keeld, mis muutus lepinguosalistele kohustuslikuks 21. juunil 1999. Nõukogu 14. mai 2001. aasta määrus (EÜ) nr 973/2001, milles sätestatakse teatavad tehnilised meetmed teatavate siirdekalavarude kaitseks, [2] lülitab selle soovituse ühenduse õiguse koosseisu.

(4) Et tagada meetme järgimine, nähakse ette, et kõnealusel ajavahemikul peab iga laeva pardale jääma vaatleja. Seetõttu tuleks vastu võtta üksikasjalik kord, mis reguleerib vaatlejate nimetamist, nende ülesandeid ja nende tekitatud kulude maksmist.

(5) Liikmesriigid peaksid tagama, et nende lipu all sõitvad ja ICCATi piirkonnas tegutsevad laevad järgivad selles piirkonnas kohaldatavaid kaitse- ja majandamismeetmeid. Seetõttu peavad liikmesriigid jälgima, et rakendataks vaatlejate süsteemi.

(6) Liikmesriigid peavad võtma meetmeid, tagamaks et nende lipu all sõitvate laevade pardale paigutatakse vaatlejad ja et nende määramisest tulenevad kulud hüvitatakse.

(7) Et hõlbustada vaatlejate süsteemi kohaldamist, tuleks ette näha ühenduse rahaline toetus vaatlejate määramisest ajavahemikul 1. novembrist 2000 kuni 31. jaanuarini 2001 tekkinud kulude katteks. Toetus peaks sõltuma kuludest, mille liikmesriigid võtavad üle, kui süsteem on muutunud tavapäraseks,

ON VASTU VÕTNUD KÄESOLEVA OTSUSE:

Artikkel 1

1. Vastavalt määruse (EÜ) nr 973/2001 artikli 3 sätetele määratud vaatlejate nimetamisest tekkivad kulud kannab neid ametisse nimetanud liikmesriik.

2. Liikmesriigid võivad need kulud tervikuna või osaliselt edasi anda määruse (EÜ) nr 973/2001 artiklis 1 nimetatud ühenduse kalalaevade omanikele.

Artikkel 2

1. Et hõlbustada vaatlejate süsteemi kehtestamist, võib ühendus toetada vaatlejate määramisest ajavahemikul 1. novembrist 2000 kuni 31. jaanuarini 2001 liikmesriikidele tekkivate kulude rahastamist.

2. Ühenduse toetus on 50 % riiklike vahendite kuludest, mis tekivad igas liikmesriigis vaatleja määramisel.

3. Liikmesriigid, kes soovivad saada rahalist toetust, peavad komisjonile 1. septembriks 2001 esitama üksikasjaliku aruande, kus peab olema:

- määratud vaatlejate arv,

- kõnealuste laevade arv,

- vaadeldava laeva nimi ja ajavahemik, milleks iga vaatleja oli määratud,

- iga vaatleja lõpparuanne.

4. Liikmesriigid, kes soovivad saada ühenduse rahalist toetust, esitavad lõikes 2 nimetatud kulude hüvitamise taotluse koos tõendavate dokumentidega kahes eksemplaris hiljemalt 1. oktoobriks 2001. Tõendavad dokumendid peavad sisaldama vähemalt liikmesriigi ja teenusepakkuja(te) vahelise lepingu põhipunkte ning kõnealuste maksete tõendeid.

Liikmesriigid peavad esitama tõestuse, et kulu on tekkinud usaldusväärse finantsjuhtimise põhimõtteid ja käesoleva otsuse nõudeid järgides.

5. Liikmesriigid esitavad komisjonile vajaliku teabe, mis võimaldab tal kontrollida käesoleva otsuse nõuete järgimist, eriti vaatlejate määramist, kellega seoses ühendus on andnud rahalist toetust.

Artikkel 3

Käesolevat otsust kohaldatakse alates selle Euroopa Ühenduste Teatajas avaldamise kuupäevast.

Käesolev otsus on adresseeritud liikmesriikidele.

Brüssel, 14. mai 2001

Nõukogu nimel

eesistuja

L. Rekke

[1] Arvamus on esitatud 28. veebruaril 2001 (Euroopa Ühenduste Teatajas seni avaldamata).

[2] EÜT L 137, 19.5.2001, lk 1.

--------------------------------------------------